**Te-aș întreba...**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

de ce mi-ai pus pe

umerii plăpânzi de copil

toate durerile tale?

mi te-ai destăinuit

și ai lăsat greutatea

lor să mă îndoaie.

am devenit diformă.

cocoșată sufletește

mimând verticalitatea.

doare al naibii de tare

dar ai îmbătrânit și

te-ar durea și pe tine.

nefericirea,

gândurile,

nevoia de căldură,

visele neîmplinite,

aripile tăiate,

râsul interzis.

mai pot continua

cu sufletul intrat

în comă?

a căzut într-un

hău adâncit

de nepăsare.

te-aș întreba

de ce?

dar n-ai putea

să răspunzi.

ți-aș amărî inutil

bătrânețea.